મધ્યકાળમાં વિધર્મી શત્રુને માફી આપવાને કોઈ અવકાશ ન હતો. હેમુ ઘાયલ હતો અને તેને પૂરો કરવા બૈરામ ખાને અકબરને સૂચના આપી, પણ અકબરે કહ્યું કે આ અધમૂઓ તો છે જ. આવા મરેલાને શું મારવો? પણ હજુ અકબરને તેના અભિપ્રાયો વ્યક્ત કરવાની સત્તા ન હતી. આખરે બૈરામ ખાનના હુકમ મુજબ અકબરે હેમુની ગરદન પર તલવાર ચલાવી અને તેનાં ધડ અને મસ્તકને જુદાં કર્યાં. તેની સાથે મધ્યકાળના આ પ્રતાપી અને તેજસ્વી સેનાપતિની કારકિર્દીનો કરુણ અંત આવ્યો. હેમુના મૃત્યુ પછી અકબરે "ગાઝી"ની ઉપાધિ ધારણ કરી હતી.